《苦天》
清代·魏允札

日影亦欲出，云阴不知让。炯炯天之晴，乃为其所障。

因而致风天，自朔渐抵望。有时或狂飞，有时或轻飏。

舞空长漫漫，前后非一状。城中千百家，何必皆挟纩。

平地冻杀雀，合向人腹葬。我如老阿先，卧起幸无恙。

独恨无大裘，遍覆逮幽旷。计维抉重云，庶令红日放。

作者简介：浙江嘉善人，字州来，更名少野，号东斋。魏允枚弟。诸生。有《东斋诗文集》。